U-I-124/10
Natisni
Opravilna št.:
U-I-124/10
Datum odločitve:
18. 5. 2011
ECLI:
ECLI:SI:USRS:2011:U.I.124.10
Akt:
Zakon o skupnosti študentov (Uradni list RS, št. 38/94) (ZSkuS), 1. odst. 3. čl.
Izrek:
Pobuda za začetek postopka za oceno ustavnosti prvega odstavka 3. člena Zakona o skupnosti študentov (Uradni list RS, št. 38/94) se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jure Petač, Ljubljana
Datum vloge:
19. 5. 2010
Vrsta odločitve:
sklep
Vrsta rešitve:
zavrženje
Dokument:
US29438
Dokument v PDF obliki:
U-I-124-10.pdf
121 KB
Prenesite datoteko
U-I-124/10-5
18. 5. 2011
S K L E P
Ustavno sodišče je v postopku za preizkus pobude Jureta Petača, Ljubljana, na seji 18. maja 2011
sklenilo:
Pobuda za začetek postopka za oceno ustavnosti prvega odstavka 3. člena Zakona o skupnosti študentov (Uradni list RS, št. 38/94) se zavrže.
Obrazložitev
1. Pobudnik izpodbija v izreku tega sklepa navedeno zakonsko določbo. Ta med drugim določa, da se pravice v
Študentski organizaciji Slovenije pridobijo s pridobitvijo statusa študenta na visokošolskem zavodu v Republiki Sloveniji. Pobudnik zatrjuje, da je takšno prisilno članstvo nosilcev statusa študenta v navedeni organizaciji v neskladju s svobodo izpovedovanja opredelitev v javnem in zasebnem življenju iz 41. člena Ustave, s svobodo združevanja iz 42. člena Ustave, s svobodo izobraževanja iz 57. člena Ustave ter z 20. členom Splošne deklaracije človekovih pravic. Ker naj bi bil sam redni študent Univerze v Ljubljani, kar izkazuje s potrdilom Fakultete za družbene vede, da je v študijskem letu 2009/10 "prvič vpisan v podaljšani absolvent rednega študija", naj bi izpodbijana določba neposredno posegala v njegov položaj. V vlogi z dne 20. 8. 2010 je pobudnik zapisal, da mu oktobra 2010 poteče status absolventa.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Iz pobudnikovih navedb in iz pobudi priloženega potrdila izhaja, da pobudnik od oktobra 2010 nima več statusa študenta. To pomeni, da se učinki izpodbijane določbe, torej pridobitev pravic v Študentski organizaciji Slovenije, odtlej nanj ne raztezajo več. Zato pobudnik nima pravnega interesa za pobudo, saj niti morebitna razveljavitev izpodbijane določbe ne bi mogla izboljšati njegovega položaja. Glede na to je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07 in 54/10) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat, Jože Tratnik in Jan Zobec. Sklep je sprejelo soglasno.
dr. Ernest Petrič
Predsednik
zanj
mag. Miroslav Mozetič
Podpredsednik